Fustat

Fustat  (arabisk: الفسطاط), også kjent som Fostat, Al Fustat, Misr al-Fustat og Fustat-Misr, var Egypts første hovedstad under arabisk styre. Byen ble bygd av den arabiske generalen Amr ibn al-As umiddelbart etter arabernes erobring av Egypt i 641, og inneholdt Amr-moskeen, Egypts første moské. Denne moskeen var også den første moskeen i Afrika, siden utbredelsen til islam ble innleda med erobringa av Egypt.
Byen nådde sitt høydepunkt på 1100-tallet, da befolkningstallet nådde om lag 200 000. Den fungerte som Egypts administrative sentrum fram til dens egen vesir, Shawar, lot brenne ned byen for å forhindre at rikdommene dens skulle falle i hendene på de invaderende korstogssoldatene. Det som var igjen av byen, ble seinere slått sammen med det nærliggende Kairo, som hadde blitt grunnlagt nord for Fustat år 969, da de tunisiske fatimidene erobra regionen og grunnla den nye byen som et kongelig område for kalifen. Området lå seinere ubrukt i hundrevis av år og ble brukt som søppeldynge.
I dag er Fustat en del av Gamle Kairo. Det eksisterer fortsatt noen få bygninger fra tida som hovedstad. Fustat har vært gjenstand for omfattende arkeologiske utgravinger. Man har funnet en mengde eldre objekter som i dag vises fram på Kairos museum for islamsk kunst.


== Egypts hovedstad ==
Fustat fungerte som Egypts hovedstad i omkring 500 år. Etter byens grunnleggelse i 641 var den områdets viktigste by fram til 750, da abbasidene gjorde opprør mot umajjadene. Denne konflikten utspilte seg ikke først og fremst i Egypt, men i andre deler av den arabiske verden, ettersom abbasidene i takt med at de fikk økt makt, flyttet adskillige hovedsteder til mer lettkontrollerte områder. Senteret for kalifatet deres ble flyttet fra Damaskus til Bagdad. I Egypt flyttet de hovedstaden fra Fustat til det nordligere al-Askar. Denne byen forble hovedstad fra 750 til 868, da det ble et nytt maktskifte, som førte til at hovedstaden ble flyttet til Al-Qatta'i. Dette varte imidlertid bare til 905, da Al-Qatta'i ble ødelagt og Fustat igjen ble hovedstad. Fustat forble deretter landets hovedstad helt til den ble brent ned på ordre fra vesiren Shawar i 1168. Fra da av ble Kairo Egypts nye hovedstad.


== Navnet Fustat ==
Byens navn stammer fra det arabiske ordet fusṭāṭ (فسطاط), som betyr et større telt eller paviljong. Ifølge tradisjonen ble beliggenheten til Fustat bestemt ved hjelp av en fugl: En due la et egg i teltet til den muslimske erobreren Amr ibn al-Ass, akkurat da han skulle marsjere mot Alexandria. På det tidspunktet befant leiren hans seg like nord for det gamle romerske festet Babylon. Amr hevdet at egget var hellig, og teltet ble stående urørt da troppene ga seg av sted til fronten. Etter at de vendte tilbake fra kampen som seierherrer, ga Amr soldatene sine ordre om å sette opp teltene sine ved siden av hans eget, og han ga sin nye hovedstad navnet Miṣr al-Fusṭāṭ, eller Fusṭāṭ Miṣr, ofte oversatt til «Teltets by», selv om dette ikke er en ordrett oversettelse. Ordet Miṣr var det gammel-semittiske navnet på Egypt, men på arabisk kan det også bety «stor by» (eller, som verb, «å sivilisere»), så navnet Miṣr al-Fusṭāṭ kan bety «teltets store by». Fusṭāṭ Miṣr skulle da bety «Egypts paviljong». Den dag i dag kaller egypterne byen Kairo for Miṣr eller Maṣr, selv om dette strengt tatt er navnet på hela landet Egypt. Landets første islamske moské, Amr-moskeen, ble senere bygget på samme sted som lederens telt, i år 642.


== Bildegalleri ==

		


== Referanser ==


== Litteratur ==
David, Rosalie (2000). The Experience of Ancient Egypt. London; New York: Routledge. ISBN 0415032636. 
Yeomans, Richard (2006). The Art and Architecture of Islamic Cairo. Garnet & Ithaca Press. ISBN 1859641547. 
Williams, Caroline (2002). Islamic Monuments in Cairo: The Practical Guide. Kairo: American University in Cairo Press. ISBN 9774246950. 


== Eksterne lenker ==
(en) Fustat – kategori av bilder, video eller lyd på Commons